title: Eiropas Parlamenta un Padomes Direktīva (ES) 2019/2177 (2019. gada 18. decembris), ar ko groza Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II), Direktīvu 2014/65/ES par finanšu instrumentu tirgiem un Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai (Dokuments attiecas uz EEZ)

text:
                  27.12.2019

                  LV

                  Eiropas Savienības Oficiālais Vēstnesis

                  L 334/155

         EIROPAS PARLAMENTA UN PADOMES DIREKTĪVA (ES) 2019/2177

         (2019. gada 18. decembris),

         ar ko groza Direktīvu 2009/138/EK par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II), Direktīvu 2014/65/ES par finanšu instrumentu tirgiem un Direktīvu (ES) 2015/849 par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai

         (Dokuments attiecas uz EEZ)

         EIROPAS PARLAMENTS UN EIROPAS SAVIENĪBAS PADOME,

         ņemot vērā Līgumu par Eiropas Savienības darbību un jo īpaši tā 53. panta 1. punktu un 62. pantu,

         ņemot vērā Eiropas Komisijas priekšlikumu,

         pēc leģislatīvā akta projekta nosūtīšanas valstu parlamentiem,

         ņemot vērā Eiropas Centrālās bankas atzinumu (1),

         ņemot vērā Eiropas Ekonomikas un sociālo lietu komitejas atzinumu (2),

         saskaņā ar parasto likumdošanas procedūru (3),

         tā kā:

                     (1)

                     Ar Eiropas Parlamenta un Padomes Direktīvu 2014/65/ES (4) izveido tiesisko regulējumu datu ziņošanas pakalpojumu sniedzējiem (DZPS) un nosaka, ka pēctirdzniecības datu ziņošanas pakalpojumu sniedzējam ir jāsaņem atļauja kā apstiprinātai publicēšanas struktūrai (APS). Turklāt saskaņā ar Direktīvu 2014/65/ES konsolidētu datu lentes nodrošinātājam (KDLN) ir pienākums piedāvāt konsolidētus tirdzniecības datus, kas aptver visus tirdzniecības darījumus Savienībā gan ar pašu kapitāla instrumentiem, gan ar instrumentiem, kuri nav pašu kapitāla instrumenti. Ar Direktīvu 2014/65/ES tiek arī formalizēti darījumu ziņošanas kanāli kompetentajām iestādēm, pieprasot trešai personai, kas ziņo ieguldījumu brokeru sabiedrību vārdā, saņemt atļauju kā apstiprinātai ziņošanas sistēmai (AZS).

                     (2)

                     Tirdzniecības datu kvalitāte un šādu datu apstrādes un nodrošināšanas kvalitāte, tostarp datu apstrāde un nodrošināšana pārrobežu mērogā, ir ārkārtīgi nozīmīga, lai sasniegtu Eiropas Parlamenta un Padomes Regulas (ES) Nr. 600/2014 (5) galveno mērķi, proti, nostiprināt finanšu tirgu pārredzamību. Precīzi tirdzniecības dati lietotājiem sniedz pārskatu pār tirdzniecības darbību Savienības finanšu tirgos, un kompetentajām iestādēm tie sniedz precīzu un visaptverošu informāciju par attiecīgajiem darījumiem. Ņemot vērā pārrobežu aspektu datu apstrādē, ar datiem saistītu kompetenču apkopošanas priekšrocības, tostarp potenciālos apjomradītos ietaupījumus, kā arī negatīvo ietekmi, ko uz tirdzniecības datu kvalitāti un DZPS uzdevumiem atstāj iespējamās uzraudzības prakses atšķirības, ir lietderīgi kompetento iestāžu DZPS atļauju izsniegšanas un uzraudzības pilnvaras, kā arī datu apkopošanas pilnvaras nodot Eiropas Uzraudzības iestādei (Eiropas Vērtspapīru un tirgu iestāde), kas izveidota ar Eiropas Parlamenta un Padomes Regulu (ES) Nr. 1095/2010 (6) (EVTI), izņemot attiecībā uz tiem AZS vai APS, kuri izmanto atkāpi saskaņā ar Regulu (ES) Nr. 600/2014.

                     (3)

                     Lai panāktu konsekventu šādu pilnvaru nodošanu, ir lietderīgi svītrot noteikumus, kas saistīti ar DZPS piemērotajām operacionālajām prasībām un Direktīvā 2014/65/ES noteiktajām kompetento iestāžu kompetencēm saistībā ar DZPS, kā arī ieviest minētos noteikumus Regulā (ES) Nr. 600/2014.

                     (4)

                     Tas, ka pilnvaras izsniegt atļaujas DZPS un tos uzraudzīt, izņemot attiecībā uz tiem AZS vai APS, kuri izmanto atkāpi saskaņā ar Regulu (ES) Nr. 600/2014, tiek nodotas EVTI, atbilst EVTI uzdevumiem. Konkrētāk, tas, ka kompetento iestāžu datu apkopošanas, atļauju izsniegšanas un uzraudzības pilnvaras tiek nodotas EVTI, ir noderīgi citiem uzdevumiem, ko EVTI veic saskaņā ar Regulu (ES) Nr. 600/2014, piemēram, tirgus uzraudzība, pagaidu intervences pilnvaras un pozīciju pārvaldības pilnvaras un konsekventas atbilstības nodrošināšana pēctirdzniecības pārredzamības prasībām.

                     (5)

                     Eiropas Parlamenta un Padomes Direktīvā 2009/138/EK (7) ir paredzēts, ka, ievērojot uz risku orientētu pieeju maksātspējas kapitāla prasībai, apdrošināšanas un pārapdrošināšanas sabiedrībām un grupām konkrētos apstākļos ir iespējams minētās prasības aprēķināšanai izmantot iekšējos modeļus, nevis standarta formulu.

                     (6)

                     Direktīvā 2009/138/EK ir paredzēta valsts komponente svārstīguma pielāgojumā. Ar mērķi nodrošināt, lai šī valsts komponente attiecīgajā valstī efektīvi mazinātu obligāciju vērtības starpības atlikumus, valsts komponentes iesaistīšanai būtu jānosaka piemērota riska koriģētas valsts starpības robežvērtība.

                     (7)

                     Ņemot vērā pārrobežu apdrošināšanas darbību skaita pieaugumu, ir nepieciešams uzlabot vienveidīgu Savienības tiesību aktu piemērošanu pārrobežu apdrošināšanas darbības gadījumos, īpaši sākumposmā. Šajā nolūkā būtu jāpastiprina informācijas apmaiņa un sadarbība starp uzraudzības iestādēm un Eiropas Uzraudzības iestādi (Eiropas Apdrošināšanas un aroda pensiju iestāde), kas izveidota ar Eiropas Parlamenta un Padomes Regulu (ES) Nr. 1094/2010 (8) (EAAPI). Paziņošanas prasības nozīmīgas pārrobežu apdrošināšanas darbības vai krīzes situācijas gadījumiem, kā arī sadarbības platformu izveides nosacījumi būtu jāparedz jo īpaši tad, ja paredzētā pārrobežu apdrošināšanas darbība ir nozīmīga. Pārrobežu apdrošināšanas darbības nozīmīgums būtu jāvērtē gada bruto ieņēmumu ziņā, kas gūti no uzņēmējā dalībvalstī parakstītām prēmijām, salīdzinājumā ar apdrošināšanas sabiedrības kopējiem gada bruto ieņēmumiem no parakstītām prēmijām tādā ziņā, kādā tas ietekmē apdrošinājuma ņēmēju aizsardzību uzņēmējā dalībvalstī un kādā attiecīgās apdrošināšanas sabiedrības filiāle vai darbība ietekmē uzņēmējas dalībvalsts tirgu attiecībā uz pakalpojumu sniegšanas brīvību. Sadarbības platformas ir efektīvs instruments, lai panāktu ciešāku un savlaicīgu sadarbību starp uzraudzības iestādēm un tādējādi uzlabotu patērētāju aizsardzību. Tomēr lēmumi par atļauju izsniegšanu, uzraudzību un izpildi ir un paliek piederības dalībvalsts uzraudzības iestādes kompetencē.

                     (8)

                     Ja pārrobežu apdrošināšanas darbības attiecībā uz uzņēmējas dalībvalsts tirgu ir nozīmīgas un saistībā ar tām ir vajadzīga cieša piederības dalībvalsts un uzņemšanas dalībvalsts uzraudzības iestāžu sadarbība, īpaši tad, ja apdrošinātājam varētu rasties risks nonākt finansiālās grūtībās un tā rezultātā rastos kaitējums apdrošinājuma ņēmējiem un trešām personām, EAAPI būtu jāizveido un jākoordinē sadarbības platformas.

                     (9)

                     Lai ņemtu vērā to, ka EAAPI aizstāj Eiropas Apdrošināšanas un aroda pensiju uzraudzītāju komiteju (CEIOPS), Direktīvā 2009/138/EK būtu jāsvītro atsauces uz CEIOPS.

                     (10)

                     Pēc izmaiņām Eiropas Parlamenta un Padomes Regulā (ES) Nr. 1093/2010 (9) Eiropas Uzraudzības iestādei (Eiropas Banku iestāde), kas izveidota ar minēto regulu (EBI), būs jauna loma novēršanas jomā, ar ko nepieļauj finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un būs jāizdara turpmākas izmaiņas Eiropas Parlamenta un Padomes Direktīvā (ES) 2015/849 (10).

                     (11)

                     Tādēļ būtu attiecīgi jāgroza Direktīvas 2009/138/EK, 2014/65/ES un (ES) 2015/849,

               IR PIEŅĒMUŠI ŠO DIREKTĪVU.

            1. pants

            Grozījumi Direktīvā 2014/65/ES

            Direktīvu 2014/65/ES groza šādi:

                        1)

                        direktīvas 1. pantu groza šādi:

                                    a)

                                    panta 1. punktu aizstāj ar šādu:

                                       “1.   Šī direktīva attiecas uz ieguldījumu brokeru sabiedrībām, tirgus operatoriem un tām trešo valstu brokeru sabiedrībām, kas sniedz ieguldījumu pakalpojumus vai veic ieguldījumu darbības, Savienībā izveidojot filiāli.”;

                                    b)

                                    panta 2. punkta d) apakšpunktu svītro;

                        2)

                        direktīvas 4. panta 1. punktu groza šādi:

                                    a)

                                    punkta 36) un 37) apakšpunktu aizstāj ar šādiem:

                                                “36)

                                                “vadības struktūra” ir ieguldījumu brokeru sabiedrības, tirgus operatora vai Regulas (ES) Nr. 600/2014 2. panta 1. punkta 36.a) apakšpunktā definētā datu ziņošanas pakalpojumu sniedzēja struktūra vai struktūras, kas ir izraudzītas saskaņā ar valstu tiesību aktiem, ir tiesīgas noteikt vienības stratēģiju, mērķus un vispārējo virzību un pārzina un uzrauga lēmumu pieņemšanu vadības līmenī un kurās darbojas personas, kas faktiski virza vienības darbību.

                                                Gadījumos, kad šajā direktīvā ir pieminēta vadības struktūra un saskaņā ar valstu tiesību aktiem vadības struktūras vadības un uzraudzības funkcijas ir piešķirtas dažādām struktūrām vai dažādiem vienas struktūras locekļiem, dalībvalstis konkrēti nosaka struktūras vai vadības struktūras locekļus, kas ir atbildīgi saskaņā ar valstu tiesību aktiem, ja šajā direktīvā nav noteikts citādi;

                                                37)

                                                “augstākā līmeņa vadība” ir fiziskas personas, kuras ieguldījumu brokeru sabiedrībā, tirgus operatorā vai Regulas (ES) Nr. 600/2014 2. panta 1. punkta 36.a) apakšpunktā definētā datu ziņošanas pakalpojumu sniedzējā veic izpildfunkcijas un vadības struktūrai sniedz pārskatus par vienības ikdienas pārvaldību un ir atbildīgas par to, tostarp politikas īstenošanu attiecībā uz pakalpojumu un produktu izplatīšanu klientiem, ko īsteno brokeru sabiedrība un tās personāls;”;

                                    b)

                                    punkta 52), 53), 54) apakšpunktu, 55) apakšpunkta c) punktu un 63) apakšpunktu svītro;

                        3)

                        direktīvas 22. pantā pievieno šādu daļu:

                        “Dalībvalstis nodrošina, ka kompetentās iestādes, kas atbild par Regulas (ES) Nr. 600/2014 2. panta 1. punkta 34) apakšpunktā definētās apstiprinātās publicēšanas struktūras (APS) ar atkāpi saskaņā ar minētās regulas 2. panta 3. punktu vai minētās regulas 2. panta 1. punkta 36) apakšpunktā definētās apstiprinātās ziņošanas sistēmas (AZS) ar atkāpi saskaņā ar minētās regulas 2. panta 3. punktu darbību atļaušanu un uzraudzību, uzrauga minētās APS un AZS darbības ar mērķi novērtēt atbilstību minētajā regulā paredzētajiem darbības nosacījumiem. Dalībvalstis nodrošina, ka ir noteikti piemēroti pasākumi, kas ļauj kompetentajām iestādēm iegūt informāciju, kas vajadzīga, lai novērtētu APS un AZS atbilstību minētajām saistībām.”;

                        4)

                        direktīvas V sadaļu svītro;

                        5)

                        direktīvas 70. pantu groza šādi:

                                    a)

                                    panta 3. punktu groza šādi:

                                                i)

                                                punkta a) apakšpunktā svītro xxxvii) līdz xxxx) punktu;

                                                ii)

                                                punkta b) apakšpunktā pēc xx) punkta iekļauj šādu punktu:

                                                            “xxa)

                                                            27.f panta 1., 2. un 3. punkts, 27.g panta 1. līdz 5. punkts un 27.i panta 1. līdz 4. punkts, ja uz APS vai AZS attiecas atkāpe saskaņā ar 2. panta 3. punktu;”;

                                    b)

                                    panta 4. punkta a) un b) apakšpunktus aizstāj ar šādiem:

                                                “a)

                                                šīs direktīvas 5. pants vai 6. panta 2. punkts, vai 34., 35., 39. vai 44. pants; vai

                                                b)

                                                Regulas (ES) Nr. 600/2014 7. panta 1. punkta trešais teikums vai minētās regulas 11. panta 1. punkts un, ja uz APS vai AZS attiecas atkāpe saskaņā ar minētās regulas 2. panta 3. punktu, minētās regulas 27.b pants.”;

                                    c)

                                    panta 6. punkta c) apakšpunktu aizstāj ar šādu:

                                                “c)

                                                attiecībā uz ieguldījumu brokeru sabiedrību, tirgus operatoru, kuram ir atļauja uzturēt daudzpusējo tirdzniecības sistēmu vai organizētu tirdzniecības sistēmu, vai regulētu tirgu, – iestādes atļaujas anulēšana vai apturēšana saskaņā ar šīs direktīvas 8. un 43. pantu un, ja uz APS vai AZS attiecas atkāpe saskaņā ar Regulas (ES) Nr. 600/2014 2. panta 3. punktu, atļaujas anulēšana vai apturēšana saskaņā ar minētās regulas 27.e pantu;”;

                        6)

                        direktīvas 71. panta 6. punktu aizstāj ar šādu:

                           “6.   Ja publiskots kriminālsods vai administratīvs sods attiecas uz ieguldījumu brokeru sabiedrību, tirgus operatoru, kredītiestādi saistībā ar ieguldījumu pakalpojumiem un darbībām vai papildpakalpojumiem, vai trešo valstu sabiedrību filiālēm, kurām atļauja ir izsniegta saskaņā ar šo direktīvu, vai uz APS vai AZS, kurām atļauja izsniegta saskaņā ar Regulu (ES) Nr. 600/2014 un uz kurām attiecas atkāpe saskaņā ar minētās regulas 2. panta 3. punktu, EVTI attiecīgajā reģistrā pievieno norādi par publiskoto sankciju.”;

                        7)

                        direktīvas 77. panta 1. punkta pirmajā daļā ievadteikumu aizstāj ar šādu:

                        “Dalībvalstis paredz, ka katrai saskaņā ar Eiropas Parlamenta un Padomes Direktīvu 2006/43/EK (*1) pilnvarotai personai, kas kādā ieguldījumu brokeru sabiedrībā, regulētā tirgū, vai APS vai AZS, kurām izsniegta atļauja saskaņā ar Regulu (ES) Nr. 600/2014 un uz kurām attiecas atkāpe saskaņā ar minētās regulas 2. panta 3. punktu, veic uzdevumu, kurš raksturots Direktīvas 2013/34/ES 34. pantā vai Direktīvas 2009/65/EK 73. pantā, vai kādu citu likumā paredzētu uzdevumu, tūlīt jāpaziņo kompetentajām iestādēm visi fakti vai lēmumi attiecībā uz šo uzņēmumu, ko tā konstatējusi, veicot savu uzdevumu, un kas var:

                           (*1)  Eiropas Parlamenta un Padomes Direktīva 2006/43/EK (2006. gada 17. maijs), ar ko paredz gada pārskatu un konsolidēto pārskatu obligātās revīzijas, groza Padomes Direktīvu 78/660/EEK un Padomes Direktīvu 83/349/EEK un atceļ Padomes Direktīvu 84/253/EEK (OV L 157, 9.6.2006., 87. lpp.).”;"

                        8)

                        direktīvas 89. pantu groza šādi:

                                    a)

                                    panta 2. un 3. punktus aizstāj ar šādiem:

                                       “2.   Pilnvaras pieņemt 2. panta 3. punktā, 4. panta 1. punkta 2) apakšpunkta otrajā daļā, 4. panta 2. punktā, 13. panta 1. punktā, 16. panta 12. punktā, 23. panta 4. punktā, 24. panta 13. punktā, 25. panta 8. punktā, 27. panta 9. punktā, 28. panta 3. punktā, 30. panta 5. punktā, 31. panta 4. punktā, 32. panta 4. punktā, 33. panta 8. punktā, 52. panta 4. punktā, 54. panta 4. punktā, 58. panta 6. punktā un 79. panta 8. punktā minētos deleģētos aktus Komisijai piešķir uz nenoteiktu laiku no 2014. gada 2. jūlija.

                                       3.   Eiropas Parlaments vai Padome jebkurā laikā var atsaukt 2. panta 3. punktā, 4. panta 1. punkta 2) apakšpunkta otrajā daļā, 4. panta 2. punktā, 13. panta 1. punktā, 16. panta 12. punktā, 23. panta 4. punktā, 24. panta 13. punktā, 25. panta 8. punktā, 27. panta 9. punktā, 28. panta 3. punktā, 30. panta 5. punktā, 31. panta 4. punktā, 32. panta 4. punktā, 33. panta 8. punktā, 52. panta 4. punktā, 54. panta 4. punktā, 58. panta 6. punktā un 79. panta 8. punktā minēto pilnvaru deleģēšanu. Ar lēmumu par atsaukšanu izbeidz tajā norādīto pilnvaru deleģēšanu. Lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī vai vēlākā dienā, kas tajā norādīta. Tas neskar jau spēkā esošos deleģētos aktus.”;

                                    b)

                                    panta 5. punktu aizstāj ar šādu:

                                       “5.   Saskaņā ar 2. panta 3. punktu, 4. panta 1. punkta 2) apakšpunkta otro daļu, 4. panta 2. punktu, 13. panta 1. punktu, 16. panta 12. punktu, 23. panta 4. punktu, 24. panta 13. punktu, 25. panta 8. punktu, 27. panta 9. punktu, 28. panta 3. punktu, 30. panta 5. punktu, 31. panta 4. punktu, 32. panta 4. punktu, 33. panta 8. punktu, 52. panta 4. punktu, 54. panta 4. punktu, 58. panta 6. punktu vai 79. panta 8. punktu pieņemts deleģētais akts stājas spēkā tikai tad, ja trīs mēnešos no dienas, kad minētais akts paziņots Eiropas Parlamentam un Padomei, ne Eiropas Parlaments, ne Padome nav izteikuši iebildumus, vai ja pirms minētā laikposma beigām gan Eiropas Parlaments, gan Padome ir informējuši Komisiju par savu nodomu neizteikt iebildumus. Pēc Eiropas Parlamenta vai Padomes iniciatīvas šo laikposmu pagarina par trim mēnešiem.”;

                        9)

                        direktīvas 90. panta 2. un 3. punktu svītro;

                        10)

                        direktīvas 93. panta 1. punkta otro daļu aizstāj ar šādu:

                        “Dalībvalstis minētos pasākumus piemēro no 2018. gada 3. janvāra.”;

                        11)

                        direktīvas I pielikuma D iedaļu svītro.

            2. pants

            Grozījumi Direktīvā 2009/138/EK

            Direktīvu 2009/138/EK groza šādi:

                        1)

                        direktīvas 77.d panta 4. punkta pirmo teikumu aizstāj ar šādu:

                        “Katrai attiecīgajai valstij svārstīguma pielāgojumu bezriska procentu likmēm, kas minētas 3. punktā, minētās valsts valūtai pirms 65 % koeficienta piemērošanas palielina par atšķirību starp riska koriģētās valsts starpību un divkāršu riska koriģētu valūtas starpību, ja šī atšķirība ir pozitīva un riska koriģētā valsts starpība ir lielāka nekā 85 bāzes punkti.”;

                        2)

                        direktīvas 112. pantā iekļauj šādu punktu:

                           “3.a   Saskaņā ar Regulas (ES) Nr. 1094/2010 35. panta 1. punktu uzraudzības iestādes informē EAAPI par visiem pieteikumiem izmantot vai mainīt iekšējo modeli. Pēc vienas vai vairāku attiecīgo uzraudzības iestāžu lūguma EAAPI saskaņā ar Regulas (ES) 1094/2010 8. panta 1. punkta b) apakšpunktu uzraudzības iestādei vai iestādēm, kas palīdzību ir lūgušas, var sniegt tehnisku palīdzību attiecībā uz lēmumu par pieteikumu.”;

                        3)

                        direktīvas I sadaļas VIII nodaļā iekļauj šādu iedaļu:

                           “2.A iedaļa

                              Paziņošanas un sadarbības platformas

                           152.a pants

                           Paziņošana

                              1.   Ja piederības dalībvalsts uzraudzības iestāde plāno izsniegt licenci apdrošināšanas vai pārapdrošināšanas sabiedrībai, kuras darbības plāns liecina, ka daļa no tās darbībām balstīsies uz brīvību sniegt pakalpojumus vai brīvību veikt uzņēmējdarbību citā dalībvalstī, un minētais darbības plāns arī liecina, ka minētās darbības, ļoti iespējams, būs nozīmīgas attiecībā uz uzņēmējas dalībvalsts tirgu, piederības dalībvalsts uzraudzības iestāde par to paziņo EAAPI un attiecīgās uzņēmējas dalībvalsts uzraudzības iestādei.

                              2.   Piederības dalībvalsts uzraudzības iestāde papildus 1. punktā paredzētajam paziņojumam EAAPI un attiecīgās uzņēmējas dalībvalsts uzraudzības iestādei paziņo arī gadījumā, ja tā konstatē finanšu stāvokļa pasliktināšanos vai citus jaunus riskus, ko rada apdrošināšanas vai pārapdrošināšanas sabiedrība, kura veic darbības, kuru pamatā ir brīvība sniegt pakalpojumus vai brīvība veikt uzņēmējdarbību, un kurām var būt pārrobežu ietekme. Uzņēmējas dalībvalsts uzraudzības iestāde var arī paziņot attiecīgās piederības dalībvalsts uzraudzības iestādei gadījumā, ja tai ir nopietnas un pamatotas bažas par patērētāju aizsardzību. Uzraudzības iestādes var vērsties ar lietu EAAPI un lūgt tās palīdzību gadījumā, ja nav izdevies rast divpusēju risinājumu.

                              3.   Šā panta 1. un 2. punktā minētie paziņojumi ir pietiekami detalizēti, lai varētu veikt pienācīgu novērtējumu.

                              4.   Šā panta 1. un 2. punktā minētie paziņojumi neskar piederības dalībvalsts un uzņēmējas dalībvalsts uzraudzības iestāžu uzraudzības pilnvaras, kuras paredzētas šajā direktīvā.

                           152.b pants

                           Sadarbības platformas

                              1.   Gadījumos, kad pastāv pamatotas bažas par negatīvu ietekmi uz apdrošinājuma ņēmējiem, EAAPI var pēc savas iniciatīvas vai pēc vienas vai vairāku attiecīgo uzraudzības iestāžu lūguma izveidot un koordinēt sadarbības platformu nolūkā stiprināt informācijas apmaiņu un plašāku sadarbību starp attiecīgajām uzraudzības iestādēm, ja apdrošināšanas vai pārapdrošināšanas sabiedrība veic vai plāno veikt darbības, kuru pamatā ir brīvība sniegt pakalpojumus vai brīvība veikt uzņēmējdarbību un ja:

                                          a)

                                          šādas darbības ir nozīmīgas attiecībā uz uzņēmējas dalībvalsts tirgu;

                                          b)

                                          piederības dalībvalsts uzraudzības iestāde saskaņā ar 152.a panta 2. punktu ir sniegusi paziņojumu par finanšu stāvokļa pasliktināšanos vai citiem jauniem riskiem; vai

                                          c)

                                          lieta ir nodota EAAPI saskaņā ar 152.a pantu 2. punktu.

                              2.   Šā panta 1. punkts neskar attiecīgo uzraudzības iestāžu tiesības izveidot sadarbības platformu, ja tās visas piekrīt to darīt.

                              3.   Sadarbības platformas izveide atbilstīgi 1. un 2. punktam neskar uzraudzības pilnvaras, kuras piederības dalībvalsts un uzņēmējas dalībvalsts uzraudzības iestāžu uzraudzības pilnvaras, kuras paredzētas šajā direktīvā.

                              4.   Neskarot Regulas (ES) Nr. 1094/2010 35. pantu, attiecīgās kompetentās iestādes pēc EAAPI pieprasījuma laikus sniedz visu nepieciešamo informāciju, lai sadarbības platforma varētu pienācīgi darboties.”;

                        4)

                        direktīvas 231. pantu groza šādi:

                                    a)

                                    panta 1. punkta trešo daļu aizstāj ar šādu:

                                    “Grupas uzraudzības iestāde pārējos uzraudzības iestāžu kolēģijas locekļus, tai skaitā EAAPI, nekavējoties informē par pieteikuma saņemšanu un pārsūta minētajiem locekļiem pilnībā aizpildīto pieteikumu, tostarp sabiedrības iesniegto dokumentāciju. Pēc vienas vai vairāku attiecīgo uzraudzības iestāžu lūguma EAAPI saskaņā ar Regulas (ES) Nr. 1094/2010 8. panta 1. punkta b) apakšpunktu uzraudzības iestādei vai iestādēm, kas palīdzību ir lūgušas, var sniegt tehnisku palīdzību attiecībā uz lēmumu par pieteikumu.”;

                                    b)

                                    panta 3. punkta trešās daļas pirmo teikumu aizstāj ar šādu:

                                    “Ja EAAPI šā punkta otrajā daļā minēto lēmumu nepieņem saskaņā ar Regulas (ES) Nr. 1094/2010 19. panta 3. punktu, grupas uzraudzības iestāde pieņem galīgo lēmumu.”;

                        5)

                        direktīvas 237. panta 3. punkta trešās daļas pirmo teikumu aizstāj ar šādu:

                        “Ja EAAPI šā punkta otrajā daļā minēto lēmumu nepieņem saskaņā ar Regulas (ES) Nr. 1094/2010 19. panta 3. punktu, grupas uzraudzības iestāde pieņem galīgo lēmumu.”;

                        6)

                        direktīvas 248. panta 4. punkta trešo daļu svītro.

            3. pants

            Grozījumi Direktīvā (ES) 2015/849

            Direktīvu (ES) 2015/849 groza šādi:

                        1)

                        direktīvas 6. pantu groza šādi:

                                    a)

                                    panta 3. punktu aizstāj ar šādu:

                                       “3.   Komisija 1. punktā minēto ziņojumu dara pieejamu dalībvalstīm un atbildīgajiem subjektiem, lai palīdzētu tiem identificēt, izprast, pārvaldīt un mazināt nelikumīgi iegūtu līdzekļu legalizēšanas un teroristu finansēšanas risku un lai ļautu citām iesaistītajām personām, tostarp valstu likumdevējiem, Eiropas Parlamentam, Eiropas Uzraudzības iestādei (Eiropas Banku iestāde), kas izveidota ar Eiropas Parlamenta un Padomes Regulu (ES) Nr. 1093/2010 (*2) (EBI), un ES finanšu ziņu vākšanas vienību (FIU) pārstāvjiem labāk izprast minētos riskus. Ziņojumu publisko vēlākais sešus mēnešus pēc tam, kad tie darīti pieejami dalībvalstīm, izņemot tās ziņojuma daļas, kas satur klasificētu informāciju.

                                       (*2)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).”;"

                                    b)

                                    panta 5. punkta otro teikumu aizstāj ar šādu:

                                    “Pēc tam EBI sniedz atzinumu reizi divos gados.”;

                        2)

                        direktīvas 7. pantu groza šādi:

                                    a)

                                    panta 2. punkta otro teikumu aizstāj ar šādu:

                                    “Minēto iestādi vai mehānisma aprakstu dara zināmu Komisijai, EBI un pārējām dalībvalstīm.”;

                                    b)

                                    panta 5. punkta pirmo teikumu aizstāj ar šādu:

                                       “5.   Dalībvalstis savu riska novērtējumu rezultātus, tostarp to atjauninājumus, dara pieejamus Komisijai, EBI un pārējām dalībvalstīm.”;

                        3)

                        direktīvas 17. pantā pirmo teikumu aizstāj ar šādu:

                        “Līdz 2017. gada 26. jūnijam EUI saskaņā ar Regulas (ES) Nr. 1093/2010 16. pantu izdod pamatnostādnes kompetentajām iestādēm, kredītiestādēm un finanšu iestādēm par riska faktoriem, kas jāņem vērā, un par pasākumiem, kas jāveic situācijās, kurās ir piemēroti veikt vienkāršotas klienta uzticamības pārbaudes pasākumus. No 2020. gada 1. janvāra šādas pamatnostādnes attiecīgā gadījumā izdod EBI.”;

                        4)

                        direktīvas 18. panta 4. punkta pirmo teikumu aizstāj ar šādu:

                           “4.   Līdz 2017. gada 26. jūnijam EUI saskaņā ar Regulas (ES) Nr. 1093/2010 16. pantu izdod pamatnostādnes kompetentajām iestādēm, kredītiestādēm un finanšu iestādēm par riska faktoriem, kas jāņem vērā, un par pasākumiem, kas jāveic situācijās, kurās ir piemēroti veikt vienkāršotas klienta uzticamības pārbaudes pasākumus. No 2020. gada 1. janvāra šādas pamatnostādnes attiecīgā gadījumā izdod EBI.”;

                        5)

                        direktīvas 41. panta 1. punktu aizstāj ar šādu:

                           “1.   Uz personas datu apstrādi, ko veic saskaņā ar šo direktīvu, attiecas Eiropas Parlamenta un Padomes Regulas (ES) 2016/679 (*3) un (ES) 2018/1725 (*4).

                           (*3)  Eiropas Parlamenta un Padomes Regula (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (OV L 119, 4.5.2016., 1. lpp.)."

                           (*4)  Eiropas Parlamenta un Padomes Regula (ES) 2018/1725 (2018. gada 23. oktobris) par fizisku personu aizsardzību attiecībā uz personas datu apstrādi Savienības iestādēs, struktūrās, birojos un aģentūrās un par šādu datu brīvu apriti un ar ko atceļ Regulu (EK) Nr. 45/2001 un Lēmumu Nr. 1247/2002/EK (OV L 295, 21.11.2018., 39. lpp.).”;"

                        6)

                        direktīvas 45. pantu groza šādi:

                                    a)

                                    panta 4. punktu aizstāj ar šādu:

                                       “4.   Dalībvalstis un EBI cita citu informē par gadījumiem, kad trešās valsts tiesību akti neļauj īstenot 1. punktā paredzēto politiku un procedūras. Šādos gadījumos var īstenot saskaņotu rīcību, lai rastu risinājumu. Novērtējot, kuras trešās valstis neatļauj īstenot 1. punktā paredzēto politiku un procedūras, dalībvalstis un EBI ņem vērā visus juridiskos ierobežojumus, kas var kavēt pareizu minētās politikas un procedūru īstenošanu, tajā skaitā slepenību, datu aizsardzību un citus ierobežojumus, kas ierobežo informācijas apmaiņu, kura var būt svarīga šajā nolūkā.”;

                                    b)

                                    panta 6. punktu aizstāj ar šādu:

                                       “6.   EBI izstrādā regulatīvo tehnisko standartu projektu, norādot 5. punktā minēto papildu pasākumu veidu un minimuma darbības, kas jāveic kredītiestādēm un finanšu iestādēm, ja trešās valsts tiesību akti neļauj īstenot 1. un 3. punktā paredzētos pasākumus.

                                       EBI pirmajā daļā minēto regulatīvo tehnisko standartu projektu iesniedz Komisijai līdz 2016. gada 26. decembrim.”;

                                    c)

                                    panta 10. punktu aizstāj ar šādu:

                                       “10.   EBI izstrādā regulatīvo tehnisko standartu projektu ar kritērijiem, lai noteiktu apstākļus, kādos ir piemēroti saskaņā ar 9. punktu iecelt centrālo kontaktpunktu, un to, kādām vajadzētu būt centrālo kontaktpunktu funkcijām.

                                       EBI pirmajā daļā minēto regulatīvo tehnisko standartu projektu iesniedz Komisijai līdz 2017. gada 26. jūnijam.”;

                        7)

                        direktīvas 48. pantu groza šādi:

                                    a)

                                    panta 1.a punkta otrās daļas trešo teikumu aizstāj ar šādu:

                                    “Dalībvalstu finanšu uzraudzības iestādes darbojas arī kā kontaktpunkts EBI.”;

                                    b)

                                    panta 10. punkta pirmo teikumu aizstāj ar šādu:

                                       “10.   Līdz 2017. gada 26. jūnijam EUI saskaņā ar Regulas (ES) Nr. 1093/2010 16. pantu izdod pamatnostādnes kompetentajām iestādēm par uz risku balstītas uzraudzības pieejas iezīmēm un par pasākumiem, kas jāveic, īstenojot uz risku balstītu uzraudzību. No 2020. gada 1. janvāra šādas pamatnostādnes attiecīgā gadījumā izdod EBI.”;

                        8)

                        direktīvas VI nodaļas 3. iedaļas II apakšiedaļas virsrakstu aizstāj ar šādu:

                        “Sadarbība ar EBI”;

                        9)

                        direktīvas 50. pantu aizstāj ar šādu:

                           “50. pants

                           Kompetentās iestādes sniedz EBI visu informāciju, kas nepieciešama, lai tai ļautu veikt savus pienākumus saskaņā ar šo direktīvu.”;

                        10)

                        direktīvas 62. pantu groza šādi:

                                    a)

                                    panta 1. punktu aizstāj ar šādu:

                                       “1.   Dalībvalstis nodrošina, lai to kompetentās iestādes informētu EBI par visiem administratīvajiem sodiem un pasākumiem, kas saskaņā ar 58. un 59. pantu ir piemēroti kredītiestādēm un finanšu iestādēm, tostarp par jebkuru ar tiem saistītu pārsūdzību un tās iznākumu.”;

                                    b)

                                    panta 3. punktu aizstāj ar šādu:

                                       “3.   EBI uztur tīmekļa vietni ar saitēm uz katru kompetento iestāžu publikāciju par administratīviem sodiem un pasākumiem, kas saskaņā ar 60. pantu ir piemēroti kredītiestādēm un finanšu iestādēm, un norāda, uz cik ilgu laikposmu katra dalībvalsts publicē administratīvos sodus un pasākumus.”

            4. pants

            Transponēšana

               1.   Dalībvalstis līdz 2021. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Tās tūlīt dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               2.   Dalībvalstis līdz 2020. gada 30. jūnijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas 2. panta 1. punkta prasības. Tās tūlīt dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

               3.   Dalībvalstis pasākumus saistībā ar 1. pantu piemēro no 2022. gada 1. janvāra un saistībā ar 2. un 3. pantu – no 2021. gada 30. jūnija. Dalībvalstis piemēro pasākumus saistībā ar 2 panta 1. punktu līdz 2020. gada 1. jūlijam.

               4.   Kad dalībvalstis pieņem 1. un 2. punktā minētos noteikumus, tajos ietver atsauci uz šo direktīvu vai arī šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce un kā formulējams minētais paziņojums.

            5. pants

            Stāšanās spēkā

            Šī direktīva stājas spēkā trešajā dienā pēc tās publicēšanas Eiropas Savienības Oficiālajā Vēstnesī.

            6. pants

            Adresāti

            Šī direktīva ir adresēta dalībvalstīm.

            Strasbūrā, 2019. gada 18. decembrī

                  Eiropas Parlamenta vārdā –

                  priekšsēdētājs

               D. M. SASSOLI

                  Padomes vārdā –

                  priekšsēdētāja

               T. TUPPURAINEN

            (1)  OV C 251, 18.7.2018., 2. lpp.

            (2)  OV C 227, 28.6.2018., 63. lpp.

            (3)  Eiropas Parlamenta 2019. gada 16. aprīļa nostāja (Oficiālajā Vēstnesī vēl nav publicēta) un Padomes 2019. gada 2. decembra lēmums.

            (4)  Eiropas Parlamenta un Padomes Direktīva 2014/65/ES (2014. gada 15. maijs) par finanšu instrumentu tirgiem un ar ko groza Direktīvu 2002/92/ES un Direktīvu 2011/61/ES (OV L 173, 12.6.2014., 349. lpp.).

            (5)  Eiropas Parlamenta un Padomes Regula (ES) Nr. 600/2014 (2014. gada 15. maijs) par finanšu instrumentu tirgiem un ar ko groza Regulu (ES) Nr. 648/2012 (OV L 173, 12.6.2014., 84. lpp.).

            (6)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).

            (7)  Eiropas Parlamenta un Padomes Direktīva 2009/138/EK (2009. gada 25. novembris) par uzņēmējdarbības uzsākšanu un veikšanu apdrošināšanas un pārapdrošināšanas jomā (Maksātspēja II) (OV L 335, 17.12.2009., 1. lpp.).

            (8)  Eiropas Parlamenta un Padomes Regula (ES) Nr. 1094/2010 (2010. gada 24. novembris), ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), groza Lēmumu Nr. 716/2009/EK un atceļ Komisijas Lēmumu 2009/79/EK (OV L 331, 15.12.2010., 48. lpp.).

            (9)  Eiropas Parlamenta un Padomes Regula (ES) Nr. 1093/2010 (2010. gada 24. novembris), ar ko izveido Eiropas Uzraudzības iestādi (Eiropas Banku iestādi), groza Lēmumu Nr. 716/2009/EK un atceļ Komisijas Lēmumu 2009/78/EK (OV L 331, 15.12.2010., 12. lpp.).

            (10)  Eiropas Parlamenta un Padomes Direktīva (ES) 2015/849 (2015. gada 20. maijs) par to, lai nepieļautu finanšu sistēmas izmantošanu nelikumīgi iegūtu līdzekļu legalizēšanai vai teroristu finansēšanai, un ar ko groza Eiropas Parlamenta un Padomes Regulu (ES) Nr. 684/2012 un atceļ Eiropas Parlamenta un Padomes Direktīvu 2005/60/EK un Komisijas Direktīvu 2006/70/EK (OV L 141, 5.6.2015., 73. lpp.).


title: Komisijas Īstenošanas direktīva (ES) 2019/1985 (2019. gada 28. novembris), ar ko groza Direktīvu 2003/90/EK un Direktīvu 2003/91/EK, kurās nosaka attiecīgi Padomes Direktīvas 2002/53/EK 7. panta un Padomes Direktīvas 2002/55/EK 7. panta īstenošanas pasākumus attiecībā uz obligāti pārbaudāmajām pazīmēm un atsevišķu lauksaimniecības augu sugu šķirņu un dārzeņu sugu šķirņu obligātajiem pārbaudes nosacījumiem (Dokuments attiecas uz EEZ)

text:
                  29.11.2019

                  LV

                  Eiropas Savienības Oficiālais Vēstnesis

                  L 308/86

         KOMISIJAS ĪSTENOŠANAS DIREKTĪVA (ES) 2019/1985
         (2019. gada 28. novembris),
         ar ko groza Direktīvu 2003/90/EK un Direktīvu 2003/91/EK, kurās nosaka attiecīgi Padomes Direktīvas 2002/53/EK 7. panta un Padomes Direktīvas 2002/55/EK 7. panta īstenošanas pasākumus attiecībā uz obligāti pārbaudāmajām pazīmēm un atsevišķu lauksaimniecības augu sugu šķirņu un dārzeņu sugu šķirņu obligātajiem pārbaudes nosacījumiem
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Padomes 2002. gada 13. jūnija Direktīvu 2002/53/EK par lauksaimniecības augu sugu šķirņu kopējo katalogu (1) un jo īpaši tās 7. panta 2. punkta a) un b) apakšpunktu,
         ņemot vērā Padomes 2002. gada 13. jūnija Direktīvu 2002/55/EK par dārzeņu sēklu tirdzniecību (2) un jo īpaši tās 7. panta 2. punkta a) un b) apakšpunktu,
         tā kā:

                     (1)

                     Komisijas Direktīvas 2003/90/EK (3) un 2003/91/EK (4) tika pieņemtas, lai nodrošinātu, ka dalībvalstu katalogos iekļautās šķirnes atbilst Kopienas Augu šķirņu biroja (CPVO) noteiktajiem protokoliem par obligāti pārbaudāmajām pazīmēm, kas jāņem vērā dažādu sugu pārbaudēs, un par obligātajiem šķirņu pārbaudes nosacījumiem, ciktāl šādi protokoli ir izstrādāti. Minētajās direktīvās paredzēts, ka CPVO protokolos neiekļautajām šķirnēm ir piemērojamas Starptautiskās Jaunu augu šķirņu aizsardzības savienības (UPOV) vadlīnijas.

                     (2)

                     Kopš pēdējiem grozījumiem, kas Direktīvā 2003/90/EK un Direktīvā 2003/91/EK izdarīti ar Komisijas Īstenošanas direktīvu (ES) 2019/114 (5), CPVO ir izstrādājis vēl citus protokolus un atjauninājis spēkā esošos protokolus.

                     (3)

                     Tāpēc Direktīva 2003/90/EK un Direktīva 2003/91/EK būtu attiecīgi jāgroza.

                     (4)

                     Šajā direktīvā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

               IR PIEŅĒMUSI ŠO DIREKTĪVU.

            1. pants
            Direktīvas 2003/90/EK I un II pielikumu aizstāj ar šīs direktīvas pielikuma A daļas tekstu.

            2. pants
            Direktīvas 2003/91/EK pielikumus aizstāj ar šīs direktīvas pielikuma B daļas tekstu.

            3. pants
            Attiecībā uz pārbaudēm, kuras sāktas pirms 2020. gada 1. jūnija, dalībvalstis Direktīvu 2003/90/EK un Direktīvu 2003/91/EK drīkst piemērot tajās redakcijās, ko piemēroja, pirms tika izdarīti grozījumi ar šo direktīvu.

            4. pants
            Dalībvalstis līdz 2020. gada 31. maijam pieņem un publicē normatīvos un administratīvos aktus, kas vajadzīgi, lai izpildītu šīs direktīvas prasības. Dalībvalstis nekavējoties dara Komisijai zināmus minēto noteikumu tekstus.
            Tās piemēro minētos noteikumus no 2020. gada 1. jūnija.
            Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce.

            5. pants
            Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

            6. pants
            Šī direktīva ir adresēta dalībvalstīm.

            Briselē, 2019. gada 28. novembrī

                  Komisijas vārdā –

                  priekšsēdētājs

               Jean-Claude JUNCKER

            (1)  OV L 193, 20.7.2002., 1. lpp.

            (2)  OV L 193, 20.7.2002., 33. lpp.

            (3)  Komisijas 2003. gada 6. oktobra Direktīva 2003/90/EK, ar ko nosaka īstenošanas pasākumus Padomes Direktīvas 2002/53/EK 7. pantā attiecībā uz obligāti pārbaudāmajām pazīmēm un obligātajiem konkrētu lauksaimniecības augu sugu pārbaudes nosacījumiem (OV L 254, 8.10.2003., 7. lpp.).

            (4)  Komisijas 2003. gada 6. oktobra Direktīva 2003/91/EK, kurā izklāstīti īstenošanas noteikumi, ar ko piemēro 7. pantu Padomes Direktīvā 2002/55/EK attiecībā uz raksturīgajām pazīmēm, kas obligāti jāaptver pārbaudē, un obligātajiem nosacījumiem dažādu dārzeņu sugu šķirņu pārbaudei (OV L 254, 8.10.2003., 11. lpp.).

            (5)  Komisijas 2019. gada 24. janvāra Īstenošanas direktīva (ES) 2019/114, ar ko groza Direktīvu 2003/90/EK un Direktīvu 2003/91/EK, kurās nosaka attiecīgi Padomes Direktīvas 2002/53/EK 7. panta un Padomes Direktīvas 2002/55/EK 7. panta īstenošanas pasākumus attiecībā uz obligāti pārbaudāmajām pazīmēm un konkrētu lauksaimniecības augu sugu šķirņu un dārzeņu sugu šķirņu obligātajiem pārbaudes nosacījumiem (OV L 23, 25.1.2019., 35. lpp.).

            PIELIKUMS

               A DAĻA

                     „I PIELIKUMS
                     Direktīvas 1. panta 2. punkta a) apakšpunktā minēto to sugu saraksts, kurām jāatbilst CPVO tehniskajiem protokoliem (1)

                                    Zinātniskais nosaukums

                                    Vispārpieņemtais nosaukums

                                       CPVO protokols

                                    Festuca arundinacea Schreb.

                                 Niedru auzene

                                 TP 39/1, 1.10.2015.

                                    Festuca filiformis Pourr.

                                 Smalklapu auzene

                                 TP 67/1, 23.6.2011.

                                    Festuca ovina L.

                                 Aitu auzene

                                 TP 67/1, 23.6.2011.

                                    Festuca pratensis Huds.

                                 Pļavas auzene

                                 TP 39/1, 1.10.2015.

                                    Festuca rubra L.

                                 Sarkanā auzene

                                 TP 67/1, 23.6.2011.

                                    Festuca trachyphylla (Hack.) Krajina

                                 Rupjā auzene

                                 TP 67/1, 23.6.2011.

                                    Lolium multiflorum Lam.

                                 Daudzziedu airene

                                 TP 4/2, 19.3.2019.

                                    Lolium perenne L.

                                 Ganību airene

                                 TP 4/2, 19.3.2019.

                                    Lolium×hybridum Hausskn.

                                 Hibrīdā airene

                                 TP 4/2, 19.3.2019.

                                    Pisum sativum L. (partim)

                                 Sējas zirnis

                                 TP 7/2, 2. red., 15.3.2017.

                                    Poa pratensis L.

                                 Pļavas skarene

                                 TP 33/1, 15.3.2017.

                                    Vicia faba L.

                                 Lauka pupa

                                 TP/8/1, 19.3.2019.

                                    Vicia sativa L.

                                 Sējas vīķis

                                 TP 32/1, 19.4.2016.

                                    Brassica napus L. var. napobrassica (L.) Rchb.

                                 Lopbarības kālis

                                 TP 89/1, 11.3.2015.

                                    Raphanus sativus L. var. oleiformis Pers.

                                 Eļļas rutks

                                 TP 178/1, 15.3.2017.

                                    Brassica napus L. (partim)

                                 Rapsis

                                 TP 36/2, 16.11.2011.

                                    Cannabis sativa L.

                                 Kaņepe

                                 TP 276/1, daļēji rediģēts, 21.3.2018.

                                    Glycine max (L.) Merr.

                                 Soja

                                 TP 80/1, 15.3.2017.

                                    Gossypium spp.

                                 Kokvilnas

                                 TP 88/1, 19.4.2016.

                                    Helianthus annuus L.

                                 Saulespuķe

                                 TP 81/1, 31.10.2002.

                                    Linum usitatissimum L.

                                 Šķiedras lins/eļļas lins

                                 TP 57/2, 19.3.2014.

                                    Sinapis alba L.

                                 Baltā sinepe

                                 TP 179/1, 15.3.2017.

                                    Avena nuda L.

                                 Kailgraudu auza

                                 TP 20/2, 1.10.2015.

                                    Avena sativa L. (arī A. byzantina K. Koch)

                                 Sējas auza (arī Bizantijas auza)

                                 TP 20/2, 1.10.2015.

                                    Hordeum vulgare L.

                                 Parastais miezis

                                 TP 19/5, 19.3.2019.

                                    Oryza sativa L.

                                 Rīss

                                 TP 16/3, 1.10.2015.

                                    Secale cereale L.

                                 Sējas rudzi

                                 TP 58/1, 31.10.2002.

                                    Sorghum bicolor (L.) Moench

                                 Sorgo

                                 TP 122/1, 19.3.2019.

                                    Sorghum sudanense (Piper) Stapf.

                                 Sudānas zāle

                                 TP 122/1, 19.3.2019.

                                    Sorghum bicolor (L.) Moench × Sorghum sudanense (Piper) Stapf

                                 Hibrīdi, kas radušies, krustojot Sorghum bicolor un Sorghum sudanense

                                 TP 122/1, 19.3.2019.

                                    xTriticosecale Wittm. ex A. Camus

                                 Hibrīdi, kas radušies, krustojot Triticum ģints sugas ar Secale ģints sugām

                                 TP 121/2, 1. red., 16.2.2011.

                                    Triticum aestivum L.

                                 Parastais kviesis

                                 TP 3/5, 19.3.2019.

                                    Triticum durum Desf.

                                 Cietais kviesis

                                 TP 120/3, 19.3.2014.

                                    Zea mays L. (partim)

                                 Parastā kukurūza

                                 TP 2/3, 11.3.2010.

                                    Solanum tuberosum L.

                                 Kartupelis

                                 TP 23/3, 15.3.2017.

                     II PIELIKUMS
                     Direktīvas 1. panta 2. punkta b) apakšpunktā minēto to sugu saraksts, kurām jāatbilst UPOV pārbaužu vadlīnijām (1)

                                    Zinātniskais nosaukums

                                    Vispārpieņemtais nosaukums

                                       UPOV vadlīnijas

                                    Beta vulgaris L.

                                 Lopbarības biete

                                 TG 150/3, 4.11.1994.

                                    Agrostis canina L.

                                 Suņu smilga

                                 TG 30/6, 12.10.1990.

                                    Agrostis gigantea Roth

                                 Milzu smilga

                                 TG 30/6, 12.10.1990.

                                    Agrostis stolonifera L.

                                 Ložņu smilga

                                 TG 30/6, 12.10.1990.

                                    Agrostis capillaris L.

                                 Parastā smilga

                                 TG 30/6, 12.10.1990.

                                    Bromus catharticus Vahl

                                 Akotu lāčauza

                                 TG 180/3, 4.4.2001.

                                    Bromus sitchensis Trin.

                                 Sitkas lāčauza

                                 TG 180/3, 4.4.2001.

                                    Dactylis glomerata L.

                                 Parastā kamolzāle

                                 TG 31/8, 17.4.2002.

                                    xFestulolium Asch. et Graebn.

                                 Hibrīdi, kas radušies, krustojot Festuca ģints sugas ar Lolium ģints sugām

                                 TG 243/1, 9.4.2008.

                                    Phleum nodosum L.

                                 Gumainais timotiņš

                                 TG 34/6, 7.11.1984.

                                    Phleum pratense L.

                                 Pļavas timotiņš

                                 TG 34/6, 7.11.1984.

                                    Lotus corniculatus L.

                                 Ragainais vanagnadziņš

                                 TG 193/1, 9.4.2008.

                                    Lupinus albus L.

                                 Baltā lupīna

                                 TG/66/4, 31.3.2004.

                                    Lupinus angustifolius L.

                                 Šaurlapu lupīna

                                 TG/66/4, 31.3.2004.

                                    Lupinus luteus L.

                                 Dzeltenā lupīna

                                 TG/66/4, 31.3.2004.

                                    Medicago doliata Carmign.

                                 Taisndzeloņu lucerna

                                 TG 228/1, 5.4.2006.

                                    Medicago italica (Mill.) Fiori

                                 Itālijas lucerna

                                 TG 228/1, 5.4.2006.

                                    Medicago littoralis Rohde ex Loisel.

                                 Piekrastes lucerna

                                 TG 228/1, 5.4.2006.

                                    Medicago lupulina L.

                                 Apiņu lucerna

                                 TG 228/1, 5.4.2006.

                                    Medicago murex Willd.

                                 Dzeloņainā lucerna

                                 TG 228/1, 5.4.2006.

                                    Medicago polymorpha L.

                                 Zobainā lucerna

                                 TG 228/1, 5.4.2006.

                                    Medicago rugosa Desr.

                                 Krokainā lucerna

                                 TG 228/1, 5.4.2006.

                                    Medicago sativa L.

                                 Sējas lucerna

                                 TG 6/5, 6.4.2005.

                                    Medicago scutellata (L.) Mill.

                                 Vairoga lucerna

                                 TG 228/1, 5.4.2006.

                                    Medicago truncatula Gaertn.

                                 Nošķeltā lucerna

                                 TG 228/1, 5.4.2006.

                                    Medicago×varia T. Martyn

                                 Hibrīdā lucerna

                                 TG 6/5, 6.4.2005.

                                    Trifolium pratense L.

                                 Sarkanais āboliņš

                                 TG 5/7, 4.4.2001.

                                    Trifolium repens L.

                                 Baltais āboliņš

                                 TG 38/7, 9.4.2003.

                                    Phacelia tanacetifolia Benth.

                                 Parastā facēlija

                                 TG 319/1, 5.4.2017.

                                    Arachis hypogaea L.

                                 Zemesrieksts

                                 TG 93/4, 9.4.2014.

                                    Brassica rapa L. var. silvestris (Lam.) Briggs

                                 Ripsis

                                 TG 185/3, 17.4.2002.

                                    Carthamus tinctorius L.

                                 Saflors

                                 TG 134/3, 12.10.1990.

                                    Papaver somniferum L.

                                 Miega magone

                                 TG/166/4, 9.4.2014.

               B DAĻA

                     „I PIELIKUMS
                     Direktīvas 1. panta 2. punkta a) apakšpunktā minēto to sugu saraksts, kurām jāatbilst CPVO tehniskajiem protokoliem (1)

                                    Zinātniskais nosaukums

                                    Vispārpieņemtais nosaukums

                                       CPVO protokols

                                    Allium cepa L. (Cepa grupa)

                                 Sīpols un dārza sīpols

                                 TP 46/2, 1.4.2009.

                                    Allium cepa L. (Aggregatum grupa)

                                 Šalote

                                 TP 46/2, 1.4.2009.

                                    Allium fistulosum L.

                                 Lielloku sīpols

                                 TP 161/1, 11.3.2010.

                                    Allium porrum L.

                                 Puravs

                                 TP 85/2, 1.4.2009.

                                    Allium sativum L.

                                 Ķiploks

                                 TP 162/1, 25.3.2004.

                                    Allium schoenoprasum L.

                                 Maurloks

                                 TP 198/2, 11.3.2015.

                                    Apium graveolens L.

                                 Smaržīgā selerija

                                 TP 82/1, 13.3.2008.

                                    Apium graveolens L.

                                 Sakņu selerija

                                 TP 74/1, 13.3.2008.

                                    Asparagus officinalis L.

                                 Ārstniecības asparāgs

                                 TP 130/2, 16.2.2011.

                                    Beta vulgaris L.

                                 Parastā biete, arī Cheltenham biete

                                 TP 60/1, 1.4.2009.

                                    Beta vulgaris L.

                                 Mangolds jeb lapu biete

                                 TP 106/1, 11.3.2015.

                                    Brassica oleracea L.

                                 Lapu kāposts

                                 TP 90/1, 16.2.2011.

                                    Brassica oleracea L.

                                 Ziedkāposts

                                 TP 45/2, 2. red., 21.3.2018.

                                    Brassica oleracea L.

                                 Sparģeļu kāposts jeb brokolis

                                 TP 151/2, red., 15.3.2017.

                                    Brassica oleracea L.

                                 Briseles kāposts

                                 TP 54/2, red., 15.3.2017.

                                    Brassica oleracea L.

                                 Kolrābis

                                 TP 65/1, red., 15.3.2017.

                                    Brassica oleracea L.

                                 Savojas kāposts, baltais galviņkāposts un sarkanais galviņkāposts

                                 TP 48/3, red., 15.3.2017.

                                    Brassica rapa L.

                                 Ķīnas kāposts

                                 TP 105/1, 13.3.2008.

                                    Capsicum annuum L.

                                 Sīvais dārzeņpipars vai dārzeņpipars

                                 TP 76/2, red., 15.3.2017.

                                    Cichorium endivia L.

                                 Krokainā endīvija un platlapu endīvija

                                 TP 118/3, 19.3.2014.

                                    Cichorium intybus L.

                                 Sakņu cigoriņš

                                 TP 172/2, 1.12.2005.

                                    Cichorium intybus L.

                                 Lapu cigoriņš

                                 TP 154/1, red., 19.3.2019.

                                    Cichorium intybus L.

                                 Vitlufa cigoriņš

                                 TP 173/2, 21.3.2018.

                                    Citrullus lanatus (Thunb.) Matsum. et Nakai

                                 Arbūzs

                                 TP 142/2, 19.3.2014.

                                    Cucumis melo L.

                                 Melone

                                 TP 104/2, 21.3.2007.

                                    Cucumis sativus L.

                                 Gurķis un īsaugļu gurķis

                                 TP 61/2, 2. red., 19.3.2019.

                                    Cucurbita maxima Duchesne

                                 Lielaugļu ķirbis

                                 TP 155/1, 11.3.2015.

                                    Cucurbita pepo L.

                                 Kabacis vai tumšzaļais kabacis

                                 TP 119/1, red., 19.3.2014.

                                    Cynara cardunculus L.

                                 Dzeloņainais artišoks un lapu artišoks

                                 TP 184/2, 27.2.2013.

                                    Daucus carota L.

                                 Galda burkāns un lopbarības burkāns

                                 TP 49/3, 13.3.2008.

                                    Foeniculum vulgare Mill.

                                 Parastais fenhelis

                                 TP 183/1, 25.3.2004.

                                    Lactuca sativa L.

                                 Dārza salāts

                                 TP 13/6, red., 15.2.2019.

                                    Solanum lycopersicum L.

                                 Tomāts

                                 TP 44/4, 3. red., 21.3.2018.

                                    Petroselinum crispum (Mill.) Nyman ex A. W. Hill

                                 Pētersīlis

                                 TP 136/1, 21.3.2007.

                                    Phaseolus coccineus L.

                                 Daudzziedu pupiņa

                                 TP 9/1, 21.3.2007.

                                    Phaseolus vulgaris L.

                                 Krūmu pupiņa un kāršu pupiņa

                                 TP 12/4, 27.2.2013.

                                    Pisum sativum L. (partim)

                                 Šķautņainais zirnis, lobāmais zirnis un cukurzirnis

                                 TP 7/2, 2. red., 15.3.2017.

                                    Raphanus sativus L.

                                 Redīss, rutks

                                 TP 64/2, red., 11.3.2015.

                                    Rheum rhabarbarum L

                                 Rabarbers

                                 TP 62/1, 19.4.2016.

                                    Scorzonera hispanica L.

                                 Melnsakne

                                 TP 116/1, 11.3.2015.

                                    Solanum melongena L.

                                 Baklažāns

                                 TP 117/1, 13.3.2008.

                                    Spinacia oleracea L.

                                 Dārza spināts

                                 TP 55/5, 2. red., 15.3.2017.

                                    Valerianella locusta (L.) Laterr.

                                 Lauka salāts

                                 TP 75/2, 21.3.2007.

                                    Vicia faba L. (partim)

                                 Lauka pupa

                                 TP Broadbean/1, 25.3.2004.

                                    Zea mays L. (partim)

                                 Cukurkukurūza un uzplīstošā kukurūza

                                 TP 2/3, 11.3.2010.

                                    Solanum habrochaites S. Knapp & D.M. Spooner; Solanum lycopersicum L. ×Solanum habrochaites S. Knapp & D.M. Spooner; Solanum lycopersicum L. × Solanum peruvianum (L.) Mill.; Solanum lycopersicum L. × Solanum cheesmaniae (L. Ridley) Fosberg; Solanum pimpinellifolium L. ×Solanum habrochaites S. Knapp & D.M. Spooner

                                 Tomātu potcelmi

                                 TP 294/1, 3. red., 21.3.2018.

                                    Cucurbita maxima Duchesne × Cucurbita moschata Duchesne

                                    Cucurbita maxima Duchesne ×Cucurbita moschata Duchesne starpsugu hibrīdi izmantošanai par potcelmiem

                                 TP 311/1, 15.3.2017.

                     II PIELIKUMS
                     Direktīvas 1. panta 2. punkta b) apakšpunktā minēto to sugu saraksts, kurām jāatbilst UPOV pārbaužu vadlīnijām (1)

                                    Zinātniskais nosaukums

                                    Vispārpieņemtais nosaukums

                                       UPOV vadlīnijas

                                    Brassica rapa L.

                                 Rācenis

                                 TG 37/10, 4.4.2001.

               (1)  Šie protokoli ir pieejami CPVO tīmekļvietnē (www.cpvo.europa.eu).

               (1)  Šīs vadlīnijas ir pieejamas UPOV tīmekļvietnē (www.upov.int).

               (1)  Šie protokoli ir pieejami CPVO tīmekļvietnē (www.cpvo.europa.eu).

               (1)  Šīs vadlīnijas ir pieejamas UPOV tīmekļvietnē (www.upov.int).


title: Padomes Direktīva (ES) 2020/1756 (2020. gada 20. novembris), ar ko groza Direktīvu 2006/112/EK par kopējo pievienotās vērtības nodokļa sistēmu ttiecībā uz nodokļu maksātāju identifikāciju Ziemeļīrijā

text:
                  25.11.2020

                  LV

                  Eiropas Savienības Oficiālais Vēstnesis

                  L 396/1

         PADOMES DIREKTĪVA (ES) 2020/1756
         (2020. gada 20. novembris),
         ar ko groza Direktīvu 2006/112/EK par kopējo pievienotās vērtības nodokļa sistēmu ttiecībā uz nodokļu maksātāju identifikāciju Ziemeļīrijā
         EIROPAS SAVIENĪBAS PADOME,
         Ņemot vērā Līgumu par Eiropas Savienības darbību un jo īpaši tā 113. pantu,
         ņemot vērā Eiropas Komisijas priekšlikumu,
         pēc leģislatīvā akta projekta nosūtīšanas valstu parlamentiem,
         ņemot vērā Eiropas Parlamenta atzinumu (1),
         ņemot vērā Eiropas Ekonomikas un sociālo lietu komitejas atzinumu (2),
         saskaņā ar īpašu likumdošanas procedūru,
         tā kā:

                     (1)

                     Apvienotā Karaliste izstājās no Eiropas Savienības 2020. gada 31. janvārī, pamatojoties uz Līgumu par Lielbritānijas un Ziemeļīrijas Apvienotās Karalistes izstāšanos no Eiropas Savienības un Eiropas Atomenerģijas kopienas (“Izstāšanās līgums”). Izstāšanās līgumā ir paredzēts pārejas periods, kas beigsies 2020. gada 31. decembrī. Līdz minētajam datumam Savienības tiesību noteikumi par pievienotās vērtības nodokli (“PVN”) ir piemērojami Apvienotajai Karalistei un tās teritorijā. Pēc minētā pārejas perioda Savienības tiesību noteikumi par PVN vairs nav piemērojami ne Apvienotajai Karalistei, ne tās teritorijā.

                     (2)

                     Tomēr saskaņā ar 8. pantu Protokolā par Īriju/Ziemeļīriju (“Protokols”), kas ir Izstāšanās līguma neatņemama sastāvdaļa, Ziemeļīrijā pēc pārejas perioda turpina piemērot (3) Savienības tiesību noteikumus par PVN, kas uzskaitīti Protokola 3. pielikumā par precēm, lai izvairītos no stingras robežas starp Īriju un Ziemeļīriju.

                     (3)

                     Tāpēc uz nodokļa maksātājiem un dažām juridiskām personām, kas nav nodokļa maksātājas, saistībāar darījumiem ar precēm Ziemeļīrijā attieksies Savienības tiesību noteikumi par PVN, savukārt saistībā ar visiem pārējiem darījumiem Apvienotajā Karalistē, tostarp attiecībā uz Ziemeļīriju, uz tiem attieksies Apvienotās Karalistes tiesību noteikumi par PVN.

                     (4)

                     Lai Savienības PVN sistēma varētu pienācīgi darboties, ir svarīgi, ka atsevišķs PVN identifikācijas numurs tiek piešķirts katram nodokļa maksātājam, kas piegādā preces Ziemeļīrijā un katram nodokļa maksātājam vai katrai juridiskai personai, kas nav nodokļa maksātāja, kura veic preču iegādes Kopienas iekšienē, kā uzskaitīts Padomes Direktīvas 2006/112/EK (4) 214. panta 1. punkta a), b) un c) apakšpunktā, vai nodokļa maksātājam atiecībā uz īpašu fakultatīvu režīmu izmantošanu nodokļa maksātājiem, kas veic preču tālpārdošanu.

                     (5)

                     Tāpēc Ziemeļīrijā būtu jāievieš atsevišķi PVN identifikācijas numuri ar īpašu apzīmējumu, lai nošķirtu tādus nodokļa maksātājus un juridiskas personas, kas nav nodokļa maksātājas, kuru darījumiem ar precēm, kas atrodas Ziemeļīrijā, piemēro Savienības tiesību noteikumus par PVN, no vienas puses, un personas, kas veic citus darījumus, saistībā ar kuriem tās tiek identificētas PVN piemērošanas nolūkā Apvienotajā Karalistē, no otras puses.

                     (6)

                     Parasti PVN identifikācijas numuru sākumā esošo apzīmējumu pamatā Savienībā ir ISO kods Nr. 3166 – alfa 2, pēc kura var noteikt dalībvalsti, kura numuru piešķīrusi. Ziemeļīrijai nav īpaša koda šajā sistēmā, taču ISO paredz iespēju izmantot kodus ar “X“ teritorijām, kurām nav īpaša koda. Tāpēc ir lietderīgi Ziemeļīrijai ierosināt kodu “XI”.

                     (7)

                     Tādēļ būtu attiecīgi jāgroza Direktīva 2006/112/EK,

               IR PIEŅĒMUSI ŠO DIREKTĪVU.

            1. pants
            Direktīvas 2006/112/EK 215. pantam pievieno šādu daļu:

               “Ziemeļīrijai izmanto apzīmējumu “XI”.”

            2. pants

               1.   Dalībvalstīs stājas spēkā normatīvie un administratīvie akti, kas vajadzīgi, lai izpildītu šīs direktīvas prasības līdz 2020. gada 31. decembrim. Dalībvalstis par to tūlīt informē Komisiju.
               Kad dalībvalstis pieņem minētos noteikumus, tajos ietver atsauci uz šo direktīvu, vai arī šādu atsauci pievieno to oficiālajai publikācijai. Dalībvalstis nosaka paņēmienus, kā izdarāma šāda atsauce.

               2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.

            3. pants
            Šī direktīva stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

            4. pants
            Šī direktīva ir adresēta dalībvalstīm.

            Briselē, 2020. gada 20. novembrī

                  Padomes vārdā –

                  priekšsēdētājs

               M. ROTH

            (1)  2020. gada 11. novembra atzinums (Oficiālajā Vēstnesī vēl nav publicēts).

            (2)  2020. gada 29. oktobra atzinums (Oficiālajā Vēstnesī vēl nav publicēts).

            (3)  Ar nosacījumu, ka Ziemeļīrijā ir sniegta demokrātiskā piekrišana 5. līdz 10. panta piemērošanas turpināšanai, kas minēta Protokola 18. panta 1. punktā.

            (4)  Padomes Direktīva 2006/112/EK (2006. gada 28. novembris) par kopējo pievienotās vērtības nodokļa sistēmu (OV L 347, 11.12.2006., 1. lpp.).